Xas akken tameṭṭut teǧǧel, maca yal ass tettzuxu s wergaz-is yemmut d afaḥli, xas tettɣimad d tawḥidt ur tesɛi ḥed ad tedari ɣur-s neɣ ad tili ddaw leɛnaya-s, tsebbel iman-is temzi-s ɣef warraw-is, ur tettɛawad ara zwaǧ, ad teqim ɣer tama-nsen, ad texdem fell-asen, ad ten-id-tesker, ad imɣuren xas ulama d lḥif d lqella, ad d-fɣen d irgazen id-yekren s lḥerma d tirugza. D tameṭṭut id-yettawin s wamur ameqran n yisefra d cnawi, ger-asen isefra id-iḥekkun ɣef tuǧǧal, am umedya id-neddem deg wammud-nneɣ.